Comedy Latvia

Comedy Latvia ir pirmā stand-up komēdijas apvienība Latvijā, ko 2014. gadā dibinājuši komiķi Dana Jurkjāne, Edgars Bāliņš un Luiss Zezerans.

Apvienība ir atzars no stand-up komēdijas pasākumu rīkotājiem Comedy Estonia un Comedy Finland, kas Igaunijā un Somijā jau no 2010. gada nodarbojas ar žanra popularizēšanu un attīstību. Šo apvienību mērķis ir ne tikai veicināt vietējo komiķu izaugsmi, bet arī rīkot pasaulē zināmu stand-up mākslinieku pasākumus visā Baltijā.

Rīgā ir uzņemti tādi pasaulslaveni ārzemju stand-up komiķi kā Bils Burs, Džimmijs Kars, Daniels Sloss, Dilans Morans, Bils Beilijs, Edijs Izards, Maikls Vinslovs no seriāla “Policijas akadēmija” un citi.

Vēsture

Aizsākumi 
Comedy Latvia, tajā laikā dēvēta par Comedy Baltics, aizsākumi meklējami 2012. gadā, kad austrāliešu komiķis Luiss Zezerans, Comedy Estonia un Comedy Finland līdzdibinātājs, sāka rīkot pirmos profesionālos stand-up komēdijas pasākumus angļu valodā Rīgā. Pēc izpārdotas komiķa Dilana Morana izrādes “Yeah Yeah”, kas norisinājās Splendid Palace 2012. gadā, pasākuma rīkotājs nolēma organizēt arī mazākzināmu ārzemju komiķu pasākumus Rīgā, lai veicinātu plašāku izpratni par stand-up komēdiju Latvijā. Līdz tam vienīgie stand-up komēdijas paraugi Latvijā žanra vismodernākajā izpratnē bija komiķa Jāņa Skuteļa veidotās stāvizrādes un izrāžu apvienības ‘’Panna’’ lugu iestudējumi.

Pēc vairākiem veiksmīgiem pasākumiem angļu valodā tika organizēti pirmie brīvā mikrofona vakari. Pirmais Comedy Baltics rīkotais brīvā mikrofona pasākums notika Vecrīgas bārā “Bubamara” 2013. gadā.

Tajā piedalījās vairāki no Comedy Latvia pirmā pamatsastāva komiķiem, kas iepazinās Vecrīgas bāra “Coco Loco” rīkotajā stand-up komēdijas konkursā.

Comedy Latvia pirmais komiķu pamatsastāvs 2014. gadā sastāvēja no Edgara Bāliņa, Biedra Edgara, Deņa Tulpes, Denisa Lugovskoja, Rūdolfa Packēviča, Oskara Kalniņa, komiķa Luisa Zezerana, kas vadīja visus apvienības organizētos pasākumus angļu valodā un Danas Jurkjānes, kas ir apvienības un žanra pirmā dāma.

Nesenā pagātne 
Katru gadu, dažādos sastāvos, komiķi dodas Vislatvijas tūrē, kas dod iespēju arī skatītājiem ārpus Rīgas iepazīties ar stand-up komēdiju un tā brīža aktīvākajiem jaunajiem komiķiem. Lielākās tūres bija 2019. gada tūre “Tas nav nopietni’’ un 2020. gada tūre ‘’Vesels bars komiķu’’, kurās piedalījās apvienības atpazīstamākie komiķi: Rūdolfs Kugrēns, Edgars Bāliņš, Jānis Kreičmanis, Kalvis Troska, Denis Tulpe, Aleksandrs Guzenko un Džeks Everits.

Komiķi uzstājas ne tikai kolektīvā, bet arī ar solo izrādēm. Rūdolfs Kugrēns pēdējos gados ir bijis visaktīvākais solo šovu izpildītājs ar 8 izrādēm no 2014. līdz 2022. gadam — "Ikdieņi", "VS”, "Fiasko", "NēNuJā", "Prieks", "Plezīrs", "Kā to ņem", kas tika filmēta COVID-19 pandēmijas laikā bez skatītājiem un piedāvāta straumēšanas platformā Shortcut , kā arī "Tagad" . Edgaram Bāliņam, savukārt, bijušas divas izpārdotas solo izrādes — 2015. gada “Bez maz vai” un 2017. gada “Tādā ziņā viss čill”. Jānis Kreičmanis, kurš kļuva par Comedy Latvia 2021.gada komiķi  ir realizējis divas stand-up komēdijas izrādes 2019.gadā "Nav godīgi" un 2022.gadā "Liels Puika". Kalvim Troskam, kas kļuva par 2021.gada joka autoru, bijusi viena solo izrādei 2020. gadā “Kas tas tāds?”.

Pirmā pamatsastāva komiķi 

 Edgars Bāliņš
Biedrs Edgars (līdz 2015.gadam)
Dana Jurkjāne (līdz 2016.gadam)
 Aleksandrs Guzenko
 Denis Tulpe 
Deniss Lugovskojs (līdz 2018.gadam)
Rūdolfs Packēvičs (līdz 2016.gadam)
Oskars Kalniņš (līdz 2015.gadam)

Pamatsastāva komiķi (2022) 
Rūdolfs Kugrēns (kopš 2015.gada)
Edgars Bāliņš (kopš 2014.gada)
Aleksandrs Guzenko (kopš 2014.gada)
Kalvis Troska (kopš 2015.gada)
Jānis Kreičmanis (kopš 2017.gada)
Džeks Everits (kopš 2017.gada)
Kaspars ŽIlins (kopš 2022.gada)

Atsauces

Ārējās saites 
 Oficiālā mājas lapa
Comedy Latvia Facebook konts
Comedy Latvia Instagram konts
Comedy Latvia Twitter konts
Comedy Latvia TikTok konts
Comedy Latvia Youtube konts

Latviešu mākslinieki
Komiķi